Popínavá rastlina

Popínavá rastlina alebo popínavka je rastlina, ktorej hlavná stonka je chabá (t.j. málo pevná, spravidla preto, že je tenká a veľmi dlhá), a preto sa nemôže udržať vzpriamene, ale sa popína po nejakej (živej či neživej) opore, alebo sa o ňu opiera alebo sa okolo nej ovíja, aby mohla rásť smerom k oblohe. 

Liany sa vyskytujú najmä v tropických a subtropických pralesoch, v oveľa menšej miere aj inde na Zemi.

Terminológia 
Základná definícia popínavej rastliny je uvedená vyššie (popínavá rastlina v širšom zmysle). Pojem popínavá rastlina v užšom, zriedkavejšom zmysle nezahŕňa buď ovíjavé liany alebo opieravé liany (o týchto typoch lián porov. nižšie kapitolu o druhoch popínavých rastlín). Nižšie sa popínavou rastlinou (ak nie je uvedené inak) vždy myslí popínavá rastlina v širšom zmysle. 

Popínavá rastlina koreniaca v zemi (alebo v širšom ponímaní akákoľvek popínavá rastlina) sa označuje aj názvom liana (staršie aj: liána; lat. liana). Liana v užšom, častejšom zmysle je len drevitá liana (iné názvy: drevnatá liania, popínavá drevina), čiže len popínavá rastlina, ktorá je zároveň drevinou; jej opakom je potom tzv. bylinná liana (iné názvy: popínavá bylina, lianela; lat. liana herbacea alebo lianella), čiže popínavá rastlina, ktorá je zároveň bylinou. To znamená, že v závislosti od autora sa hovorí buď o lianách, ktoré sa delia na drevité a bylinné, alebo sa hovorí o lianách (v užšom  zmysle) a lianelách/bylinných lianách.

Stonka popínavej rastliny sa volá popínavá stonka (lat. cauloma alligatum), v niektorých textoch však pojem popínavá stonka nezahŕňa ovíjavú stonku a v niektorých textoch ani priliepavú stonku (o týchto typoch stoniek porov. nižšie kapitolu o druhoch popínavých rastlín). 

Pojem popínavá rastlina či liana obyčajne (i keď existujú aj výnimky) nezahŕňa plazivé rastliny, t. j. ak popínavá rastlina rastie po zemi (čo robia aj plazivé rastliny), robí tak len vtedy, ak nemá k dispozícii nič, po čom by mohla rásť smerom k oblohe. 

Zdroje tejto kapitoly a úvodu článku:

Druhy 
Druhy lian (popínavých rastlín) sú (ako príklady sú tu uvedené len rastliny známe na Slovensku):
koreňová liana (liana radicans) - Toto je liana, ktorá má priliepavú stonku (cauloma alligans), t.j. stonku, ktorá sa prichytáva priliepavými nepravými korienkami. Príklady z oblasti drevín sú: trúbkovec (Campis), bršlen (Euonymus), brečtan (Hedera).
úponková liana/úponkatá liana (liana cirrhosa) v širšom zmysle:
 úponková liana/úponkatá liana (liana cirrhosa) v užšom zmysle - Toto je liana, ktorá má šplhavú stonku (cauloma scadens), t.j. stonku zachytávajúcu sa o oporu rozličnými úponkami (cirrhi). Príklady z oblasti drevín: viničovec (Ampelopsis), plamienok (Clemantis), pavinič (Parthenocissus), vinič (Vitis); z oblasti bylín: vika (Vicia), hrach (Pisum), tekvica (Cucurbita).
 opieravá liana (liana suffilcinea) - Toto je liana, ktorá má opieravú stonku (cauloma implexum), t.j. stonku opierajúcu sa o oporu priamo svojimi článkami alebo listovými stopkami. Príklady z oblasti drevín: jasmín (Jasminum), ruža (Rosa), ostružina (Rubus), budleja (Buddleia); z oblasti bylín: lipkavec (Galium).
ovíjavá liana (liana volubilis) - Toto je liana, ktorá má ovíjavú stonku (cauloma volubile), t.j. stonku, ktorá sa ovíja (obtáča) okolo opory (Ovíjavá stonka sa občas klasifikuje ako súčasť vyššie spomínanej šplhavej stonky). Príklady z oblasti drevín: vlkovec (Aristolochia) a bršlenec (Celastrus); z oblasti bylín: fazuľa (Phaseolus), povoja (Calystegia).

Zdroje 

Fyziológia rastlín